DA Den Europæiske Unions Tidende C 353/9

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 353/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»FENLAND CELERY«

EF-Nr.: UK-PGI-0005-0887-22.08.2011

BGB ( X ) BOB ( )

1. Navn:

»Fenland Celery«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Frugt, grøntsager og korn, friske eller forarbejdede

3.2. Beskrivelse af produktet med betegnelsen i punkt 1:

»Fenland Celery« (Apium graveolens) er navnet på en type bladselleri, som plantes, dyrkes og høstes ved hjælp af traditionelle metoder på jorder af typen »Adventurers 1 og 2«, der består af et tykt lag tøv, og som findes i bestemte dele af Cambridgeshire, Suffolk og Norfolk.

Den metode, der anvendes ved dyrkning af Fenland Celery, og de sorter, der anvendes, resulterer i et produkt med særlige kendetegn. Disse er:

Udseende — Fenland Celery har en bred rodende på 8-12 cm i diameter og udspredte stilke (eller bladstilke). Fenland Celery er bredere end andre sorter og har en markant rod. Fenland Celery bliver 60-80 cm lang fra rodende til bladtop. Rodendens farve varierer fra limehvid til limegrøn. Bunden af stilken er altid den hvideste del, mens stilken længere oppe er lysegrøn og gradvist går over i lysegrønne blade. Fenland Celery fremstår robust, knudret og med markante årer.

Konsistens — Fenland Celery er en anelse mere skør end tilsvarende nutidige sorter og er samtidig mere knasende og sprød og har ingen seje fibre.

Smag — Fenland Celery har en markant, afbalanceret sød/salt/bitter smag, som samtidig er karakteristisk forfriskende, delikat og nøddeagtig. Den har en diskret duft af nåletræer med milde undertoner af anis.

Fenland Celery plantes ud i juni eller juli og høstes fra september til december.

Der anvendes følgende sorter til dyrkning af Fenland Celery:

Hopkins Fenlander

New Dwarf White

Ely White

Disse tre sorter er de eneste, der anvendes, grundet deres gode udbytte, smag, sygdomsresistens og evne til at tilpasse sig jordtypen.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

— Indkøb af frø og såning: I april/maj købes de forskellige frø til dyrkning af Fenland Celery og leveres til en godkendt planteavler med henblik på forkultivering. Hos planteavleren sås frøene i tørveblokke og sættes til spiring i spiringsrummet, hvor de står i syv dage ved 18 °C. Herefter flyttes de spirede frø til hoveddrivhuset, hvor de opbevares i ca. tre uger, indtil de har udviklet sig til kimplanter (omtrent 10 cm høje) og er klar til udplantning. Derefter transporteres de til marken, hvor de plantes ud i den særlige tørvejord af typen »Adventurers 1 og 2« inden for 24 timer. Udplantningen af de små planter finder sted fra juni til juli, hvilket muliggør forskudt høst og mindsker risikoen for fejlslagen høst.

— Høst: Høsten af Fenland Celery finder sted fra september til december og er en kompliceret proces, som begynder med, at den hyppede jord først løsnes ved hjælp af en specialindrettet, bred traktor påmonteret en hakkemekanisme. Dette arbejde kan også udføres manuelt med en spade. Sellerien høstes manuelt med en kniv. Rødderne kan enten skæres helt af, eller de kan skæres til i en lille kegleformet spids.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Fenland Celery skal dyrkes på jordtyperne »Adventurers 1 og 2«, som er defineret af Soil Survey of England and Wales. Denne jordtype findes specifikt i Cambridgeshire, Suffolk og Norfolk.

Cambridgeshire: Littleport, Ely St Mary and Trinity, Ely Trinity (Detached), Thetford, Stretham, Willingham, Haddenham, Sutton, Colne, Coveney, Chatteris, Welches Dam, Manea, Wimblington, March, Thorney, Wisbech St Mary, Waterbeach, Horningsea, Bottisham, Swaffham Bulbeck, Swaffham Prior, Wicken, Burwell, Soham, Fordham, Isleham, Chippenham, Snailwell og Ramsey.

Norfolk: Leziate, East Winch, Bawsey, Middleton, Wimbotsham, Crimplesham, West Dereham, Wereham, Wretton, Stoke Ferry, Northwold, Ryston, Downham Market, Denver, Fordham, Nordelph, Welney, Feltwell, Hockwold-cum-Wilton, Redmere, Wormegay, East Winch, Leziate og Roydon.

Suffolk: Lakenheath, Mildenhall, Barton Mills, Worlington og Freckenham.

5. Tilknytning til det geografiske område:

5.1. Det geografiske områdes egenart:

Det geografiske områdes særlige karakteristika, det vil sige tørvejorden og klimaet, gør det muligt at producere selleri af en helt særlig kvalitet. Jordens fasthed gør det muligt at grave render, hvilket resulterer i særlig god, hvid selleri, der har en knasende konsistens og en udpræget frisk, delikat og nøddeagtig smag.

Kombinationen af jordtype, frøsorter og produktionsmetode, som er unik for Fenland-området, har givet området ry for at producere selleri af højeste kvalitet med den bedste smag.

Fenland-området er et naturligt marskområde i det østlige England, hvoraf størstedelen var dækket af vand frem til 1500-tallet. Dræningen af området begyndte i 1630'erne. Det var i denne periode, at der blev gravet to kanaler (Old Bedford River og New Bedford River) i Cambridgeshire Fens for at lede floden Great Ouse ud til havet ved King's Lynn. Dræningen resulterede dog i, at tørven krympede. Derpå sank markerne yderligere, og i slutningen af 1600-tallet stod området igen under vand.

Efter adskillige forsøg på at dræne området, lykkedes det endelig i 1820'erne, da man begyndte at anvende kuldrevne dampmotorer. Fenland-området blev drænet ved hjælp af 286 små elektriske pumpestationer, knap 6 100 km vandløb og næsten 100 km diger langs kysten samt 155 km dæmninger. Derfor ligger størstedelen af Fenland-området højst 10 m over havoverfladen. I dag ligger mange dele af området endda under den gennemsnitlige havoverflade.

Takket være dræningssystemet blev Fenland-området, som grænser op til Lincolnshire, Norfolk, Cambridgeshire og Suffolk, et betydningsfuldt landbrugsområde i Storbritannien, hvor der dyrkes korn og grøntsager. De miljømæssige og geografiske fordele, som prægede og stadig præger området, har givet de perfekte jordbundsforhold, nemlig den dybe tørveholdige jord af typen »Adventurers 1 og 2«, samt klimaforhold, som egner sig perfekt til dyrkning af Fenland Celery.

Fenland-området får i gennemsnit mindre nedbør end andre vigtige landbrugsområder i Storbritannien (365 mm sidste år ifølge Weather Commerce Ltd). Ringe nedbør er en vigtig faktor i dyrkningen af Fenland Celery, da for megen nedbør skader renderne, hvilket hæmmer væksten og øger risikoen for sygdomme.

Jordtypen »Adventurers 1 og 2«, som forekommer naturligt i det geografiske område, gavner sellerien på to måder: for det første tilfører den planten mange af de næringsstoffer, den har brug for, i kraft af jordens naturligt frugtbare sammensætning. For det andet betyder dens fasthed, at planten kan hyppes og dermed beskyttes mod sollys, hvilket sikrer, at bladsellerien bevarer sin hvide farve og samtidig beskyttes mod frost hen mod slutningen af året. Det betyder, at landmændene kan forlænge dyrkningssæsonen og få en højere pris på de lokale markeder.

Den traditionelle produktionsmetode for denne grøntsag kræver ikke kun megen plads; den er også mere arbejdskraftintensiv. Teknikken, som i mere end 50 år er gået i arv gennem generationer af landmænd i Fenland-området, kræver specialviden. Producenterne skal sikre tilstrækkelig beskyttelse mod frost, uden at planten begraves, og vækstforholdene dermed bliver for varme (hvilket resulterer i sygdom og råd).

Den almindelige plantetæthed for Fenland Celery er meget lav med 50 % færre planter pr. hektar sammenlignet med en konventionelt dyrket bladselleri (i moderne landbrug dyrkes selleri med en plantetæthed på 50 000 planter/ha, mens Fenland Celery dyrkes med en plantetæthed på blot 25 000 planter/ha). Den lavere plantetæthed skyldes behovet for at plante ud i brede rækker.

5.2. Produktets egenart:

Den metode, der anvendes ved dyrkning af Fenland Celery, kræver, at planterne sættes i brede rækker, som er adskilt af dybe render. De brede rækker har afgørende betydning for det endelige produkts overordnede kvalitet, fordi det er nødvendigt at hyppe bladsellerien for at opnå den hvide farve. Denne metode er obligatorisk ved dyrkning af Fenland Celery og uden den, kan produktet ikke betegnes som »Fenland Celery«.

De eneste sorter, der kan anvendes til dyrkning af Fenland Celery, er:

Hopkins Fenlander

New Dwarf White

Ely White

Kun disse tre sorter kan anvendes, hvilket skyldes deres gode udbytte, smag, modstandsdygtighed over for sygdom og evne til at tilpasse sig jordforholdene.

Fenland Celery er størrelsesmæssigt mindre end konventionelt dyrket bladselleri på grund af dyrkningsmetoden og de anvendte sorter. Den traditionelle dyrkningsmetode, de anvendte frøsorter og den mørke tørvejord, der går under betegnelsen »Adventurers 1 og 2«, bidrager til selleriens karakteristiske nøddeagtige og søde anissmag og dens lysegrønne/hvidlige farve, som er de primære kendetegn ved Fenland Celery.

Fenland Celery er kendetegnet ved en bredere rodende og mere udsbredte stilke (eller bladstilke). Rodenden er 8-12 cm i diameter, er bredere og ofte mindre ensartet end andre typer bladselleri. Fenland Celery vil ofte have en mere markant rod på grund af dyrknings- og høstmetoderne. Desuden viser erfaringen, at den på grund af dyrkningstidspunktet og de anvendte dyrkningsmetoder vokser langsommere end andre mere kommercielt dyrkede typer bladselleri. Plantens langsomme vækst bidrager til dens karakteristiske nøddeagtige og bittersøde smag og til dens sprøde og knasende konsistens uden seje fibre.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Historisk set har landmænd i dette område plantet Fenland Celery ud fra og med juli måned og høstet fra september og frem til december. Hypning beskyttede bladsellerien mod vinterfrost og gjorde det muligt for landmændene at forlænge sæsonen og opnå en bedre pris.

Fenland Celery-sorterne udvælges på grundlag af deres udbytte, smag, modstandsdygtighed over for sygdomme og tilpasningsevne — Hopkins Fenlander og New Dwarf White er i dag de mest udbredte sorter. De er begge udviklet og forædlet i Fenland-området og har været de foretrukne sorter i de seneste 50 år.

Fenland Celery dyrkes i den dybe tørveholdige jord (»Adventurers 1 og 2«) i Fenland-området, hvor jorden naturligt er meget frugtbar som følge af ikke-forrådnede plantedele fra den vegetation, der voksede i dette mose- og sumpområde. Jorden har fået navn efter de dræningspionerer (»adventurers«), som i det 17. århundrede med jarlen af Bedford i spidsen satte sig for at dræne Fenland-området, og navnet henviser især til de såkaldte »Gentlemen Adventurers«, som kan sammenlignes med venturekapitalindskydere, der finansierede dræningen og til gengæld fik tildelt store stykker drænet jord.

Jordbunden er naturligt flad, hvilket bl.a. skyldes selve det tykke tørvelag og den måde, hvorpå området er drænet. Den vandstand, som er skabt af dræn og grøfter, betyder, at bladsellerien får den optimale mængde vand.

Jordtypen »Adventurers 1 og 2«, som består af et tykt lag mørk tørvejord, er naturligt frugtbar og indeholder de næringsstoffer, der er en forudsætning for vellykket dyrkning af bladselleri af høj kvalitet — såvel efter den moderne metode som efter den traditionelle metode, der anvendes ved dyrkning af Fenland Celery. Den mørke tørvejords beskaffenhed betyder også, at bladsellerien får gavn af ekstra varme. Af bogen »Principles of Horticulture« af C. R. Adams, M. P. Early og K. M. Bamford fremgår det, at denne jordtype varmes hurtigere op, fordi solens energi let absorberes og fastholdes på grund af jordens farve og fasthed. Den anvendte dyrkningsmetode er den bedst egnede til denne jordtype, da den tilfører jorden de nødvendige næringsstoffer og den rette fasthed med henblik på hypning. Erfaringen viser, at Fenland Celery vokser langsommere på grund af dyrkningstidspunktet og den anvendte dyrkningsmetode — den mørke tørvejord »fremskynder« dog processen. Fandt dyrkningen sted i enhver anden jordtype, ville væksten være endnu langsommere.

Der er tale om det største område med denne specifikke jordtype i Det Forenede Kongerige og det mest udbytterige. De unikke jordbundsforhold samt det koldere og tørrere klima i Fenland-området sikrer perfekte betingelser, som gør det muligt at plante, dyrke og høste bladselleri fra juli til december.

De traditionelle metoder er fortsat en arbejdskraftintensiv måde at dyrke bladselleri på. Der anvendes teknikker, som er blevet videregivet gennem generationer af Fenland-landmænd i over 50 år, og som er blevet finpudset og videreudviklet for at opnå en bladselleri af høj kvalitet — Fenland-området blev og er stadig et sted, der er synonymt med bladselleri af høj kvalitet.

Madskribenter har skrevet følgende om Fenland Celery's unikke karakter: »Andre forkultiverede grøntsager dukker op på hylderne, såsom traditionel bladselleri fra Fenland gravet op af Cambridgeshires jord. Forkultiveret rabarber, som i strengeste forstand er en grøntsag, fra Yorkshire er særdeles velegnet til grillet frisk makrel med rød chilipeber.« Rose Prince, New English Cook, februar 2009.

»Bladselleri er lige så engelsk som Stilton-ost. Oprindeligt var sæsonen kort for de ældre sorter af såkaldt »snavset« bladselleri fra det flade sortmuldede område Fenlands of East Anglia — nemlig fra oktober til januar. Hvis De er så heldig at få fat i nogle, kan De forvente et stort arbejde med at rense grøntsagerne, men smagen er enestående, især efter let frost, hvor den er allersødest.« Delia Smith, Delia Online.

»Det er ikke særlig ofte, at vi har lyst til noget, der er koldt, fugtigt og snavset, men når først de dejligt jordede Fenland Celery kommer på hylderne i slutningen af august, er der tale om en sand lækkerbisken!« Sally Bendall, Season Magazine, november 2008.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://archive.defra.gov.uk/foodfarm/food/industry/regional/foodname/products/documents/fenlandcelery-pgi-110711.pdf

(1) EUT L 93 af 31.3.2006, s. 12.